Publication: Magyar Közlöny
Issue: MK-2003-52 (Year: 2003, Number: 52)
Era: 1990-2004
Section: Európai Megállapodás tárgykörében, a megállapodást kihirdetõ 1994. évi I. törvény 3. §-ával összhangban részben
Paragraph Index: 120

1. Az OÉT a 2003. március 3-i állásfoglalásának megfelelõen megtárgyalta az orvosok és más egészségügyi dolgozók jogállásának egyes kérdéseirõl szóló törvényjavaslat tervezetét. A munkavállalói oldal jelen formájában nem támogatta a jogállás egyes kérdéseirõl benyújtott törvényjavaslatot. Az oldal álláspontja, véleménye szerint: — az egészségügyi ellátást jellemzõen közszolgáltatásként, köztulajdonú intézményrendszerben és közszolgálati munkakörben kell biztosítani; — az azonos munkahelyen, azonos feladatot, azonos képzettséggel ellátó dolgozó többfajta jogviszonya zavart okozhat a felelõsségi viszonyokban és konfliktusok forrásává válhat; — a javasolt megoldás nem illeszkedik a munka világát szabályozó jogrendszerbe; — az önként vállalt túlmunka esetében a munkavállaló nem rendelkezik döntési szabadsággal; — az önként vállalt túlmunka esetében a heti munkaidõn túlmenõen szabályozatlan a havi, illetve éves szinten felhasználható munkaidõkeret; — a nyugdíjalapba történõ beszámítás igénye más — elsõsorban közüzemi, közszolgáltató — munkakörök esetében is felmerülhet, ezért ezt a kérdést csak széles körû konszenzussal lehet rendezni, vagy a kompenzáció más módját kell biztosítani; — a helyi kollektív szerzõdések mellett — a spcifikumok szabályozása érdekében — meg kell teremteni az ágazati kollektív szerzõdés kötésének lehetõségét; — a javasolt átalakulást csak abban az esetben látja megvalósíthatónak, ha megszûnik az egészségügy krónikus alulfinanszírozása és az ágazat jelentõs többletforrásokhoz jut. A témával összefüggésben a munkavállalói oldal jelezte, hogy az egészségügyi közszolgáltatókról és a közszolgáltatásokról szóló törvényjavaslathoz a napokban írásos véleményt ad át az egészségügyi tárcának, illetve a parlamenti frakcióknak és az illetékes parlamenti bizottságnak. Ennek alapján kezdeményezik, hogy a törvényjavaslat a jogállásról szóló törvényjavaslattal együtt ismételten kerüljön az OÉT plenáris ülése elé. A munkáltatói oldal véleménye szerint a törvényjavaslat nem érinti az egészségügyben dolgozók alapjogviszonyára vonatkozó elõírásokat, hanem az egészségügy sajátos helyzetére figyelemmel kíván szektor semleges követelményeket megfogalmazni. A munkáltatói oldal mindenekelõtt a nyugdíjszámítással és a finanszírozás kérdéseivel összefüggésben tartja szükségesnek a szakmai pontosításokat. A kormányzati oldal a szociális partnerek véleményére figyelemmel kész a törvényjavaslatokról a további kölcsönös eszmecserére.

Source: https://magyarkozlony.hu/hivatalos-lapok/90056da1facc16295e11a1493b3d19bc0235d777/dokumentumok/dc30f099f107979f21cdf613e815e1964974e9fd/letoltes